英遊閣詩
作者：饒節
朝代：宋

paragraphs: 西湖氣欲吞吳楚，山作重圍如捍虜。
回環樓閣駭魚龍，挺拔浮圖逼雲雨。
西湖英遊天下傳，湖光山色當圭田。
何須西土方爲浄，不待吳門自是仙。
雪花飛時妙無價，梅影橫斜端可畫。
荷氣薰人六月風，月華徹底三秋夜。
陰容霽色風且雨，曉光暮碧寒代暑。
閣中氣象頃刻移，詩人不是無心賦。
竹閣使君遺跡空，草堂居士但聞風。
百年光景電劃水，湖山無限生有窮。
愛君長才猶袖手，豈宜苦爲湖山久。
君不見向來閣上舊遊人，富貴功名古無有。